# Núria Delclòs Teixidó

Núria Delclòs Teixidó (Tarragona, 1926 - Tarragona, 2008) fou una pianista catalana, concertista i pedagoga. Impulsora de nombrosos projectes musicals i artístics, fou un referent en la vida cultural tarragonina.

## Biografia

Nascuda a Tarragona, filla del farmacèutic Antoni Delclòs i de Dolors Teixidó, néta del mestre i pedagog Pau Delclòs i Dols, s'inicià des de petita en l'estudi del piano amb el mestre Xavier Gols i Soler. Continuà la carrera al Conservatori del Liceu de Barcelona amb el mestre Guillem Garganta i obtingué els títols de professora de solfeig i piano. Es perfeccionà a París, a l'acadèmia de Marguerite Long-Jacques Thibaud i amb la pedagoga Monique Deschaussées.
Des de molt jove actuà com a solista, en grups de cambra i com acompanyant d'espectacles de poesia i dansa. Durant disset anys fou titular de la plaça de professora de piano i música de cambra al Conservatori de la Diputació de Tarragona, del qual fou subdirectora. El curs 1983-84 recuperà el grau superior de piano amb la professora Liliana Maffiotte com a titular, amb la qual organitzà els cursos internacionals d'estiu per a virtuosisme d'instruments i cant. Formà part del jurat de diversos concursos internacionals de piano i tribunals d'oposicions musicals.
Dotada de gran capacitat organitzativa, fundà les Joventuts Musicals de Tarragona. A la dècada de 1980, essent coordinadora de Música del Centre Municipal, impulsà la introducció de la música a les escoles públiques, seguint el mètode del pare Ireneu Segarra, basat en el folklore català. També propicià la col·laboració entre l'aula de cant del Conservatori i l'Escola d'Art Dràmàtic Josep Yxart i creà l'Orquestra i el Cor Ciutat de Tarragona.
L'any 1990 fundà Cavallers 10, un grup tarragoní per a la divulgació de la música contemporània i en els anys successius intervingué en la producció, direcció i acompanyament pianístic dels cursos de teatre musical i altres importants projectes, mantenint una incansable activitat fins a la seva mort l'any 2008.
El 30 de març de 2003 l'Ajuntament de Tarragona acordà concedir-li el diploma de Serveis Distingits. El 2015 li fou dedicada una plaça, situada al final del carrer del Barcelonès, a la Urbanització de la Móra, lloc on sojornà llargues temporades. Al mateix temps s'inaugurà a la Cooperativa Obrera Tarraconense l'exposició fotogràfica Amb criteri propi: Núria Delclós Teixidó 1926-2008 amb imatges de la seva vida com a pianista, pedagoga, esportista i dona avançada al seu temps.També porta el seu nom una sala de concerts, on periòdicament s'organitzen actes culturals i cicles de música clàssica.

## Referències

* 1 2 Duch - Plana, Montserrat i Meritxell. [Núria Delclòs Teixidó pàg.233 De súbdites a ciutadanes (dones de Tarragona 1939-1982)]. Tarragona: Publicacions Universitat Rovira i Virgili, 2009. ISBN 978-84-8424-416-5.
* ↑ Virgili, Universitat Rovira i. «Fons Pau Delclòs». [Consulta: 27 gener 2022].
* ↑ «Escola I Conservatori De Música De Tarragona - ID:5ffbddacba7f1». [Consulta: 28 gener 2022].
* ↑ «[METROPERA - Tarragona Metropol Òpera, foment de l'art de l'actor en l'òpera]». Ajuntament de Tarragona, 2017. [Consulta: 28 gener 2021].
* ↑ «Biografia artística de la pianista Núria Delclòs Teixidó (Tarragona, 1926-2008)». Amics i Amigues de Núria Delclós. [Consulta: 11 febrer 2022].
* ↑ Ajuntament de Tarragona - Departament de premsa, ref. 727 pàg.73 Acta de lliurament del Diploma de Serveis Distingits a la Sra. Núria Delclòs Teixidó. 30 març 2003
* ↑ Ferreres, S. «L'Ajuntament dedica una plaça a la pianista tarragonina Núria Delclós». [Consulta: 27 gener 2022].
* ↑ Redacció. «Núria Delclòs dóna nom a una plaça de la Móra», 30-03-2015. [Consulta: 31 gener 2022].
* ↑ «Nou cicle de música clàssica Núria Delclòs, Clàssica al Cafè, a Tarragona», 13-11-2013. [Consulta: 27 gener 2022].